Z A P I S N I K
43. sjednice Vijeća Gradske četvrti Brezovica, 
održane 31. listopada 2024. (četvrtak) u sjedištu Gradske četvrti Brezovica,
 Brezovička cesta 100, s početkom u 17,00 sati.

Nazočni članovi Vijeća Gradske četvrti Brezovica: 
Irena Borovina, Tomislav Cavrić, Zdravko Harmicar, Vladimir Iviček, Ivica Kovačić, Zlatko Katulić, Ivica Mavračić, Ivan Pucko, Marina Pucević, Srećko Tatar i Nenad Žugaj. 

Ostali nazočni: 
Marijan Hrgović, predsjednik Vijeća Mjesnog odbora Dragonožec.
Janko Horvat, potpredsjednik Vijeća Mjesnog odbora Dragonožec.
Stjepan Cerovski, član Vijeća Mjesnog odbora Dragonožec.

Nazočni službenici Gradskog ureda za mjesnu samoupravu, promet, civilnu zaštitu i sigurnost:
Petar Vukelić, Matej Šipura i Stjepan Tomislav Križanić.
 
Sjednicu otvara Tomislav Cavrić, predsjednik Vijeća Gradske četvrti Brezovica,  pozdravlja nazočne te konstatira da je na sjednici nazočno 11 od 11 članova Vijeća, čime su stečeni uvjeti za raspravu i pravovaljano odlučivanje. 
Prije utvrđivanja dnevnog reda, predsjednik otvara raspravu o zapisniku 42. sjednice Vijeća Gradske četvrti Brezovica. S obzirom na to da se nitko ne javlja za riječ, zapisnik daje na glasovanje. Jednoglasno (11 “za“) je usvojen zapisnik 42. sjednice.
Predsjednik Vijeća konstatira da su članovi Vijeća primili poziv za sjednicu s prijedlogom dnevnog reda. Predsjednik izvještava kako je član Vijeća Gradske četvrti Brezovica g. Vladimir Iviček  dostavio amandman vezano za temu izgradnje škole u Donjem Dragonošcu. Vladimir Iviček izvještava kako su mu se obratili članovi Vijeća Mjesnog odbora Dragonožec vezano uz to što djeca navedene škole pet godina nastavu pohađaju u objektu mjesne samouprave koji nije primjeren za odvijanje nastave škole. Vijeće Mjesnog odbora Dragonožec želi zborom građana dobiti informaciju kada se planira gradnja objekta. 
Tomislav Cavrić ističe da se prilikom sazivanja zbora građana treba definirati tema, prijedlog i pitanje na koje će se građani izjasniti. 
Marijan Hrgović predlaže sazivanje zbora građana od strane Vijeća Gradske četvrti Brezovica s obzirom da se radi o temi koja je značajna za stanovništvo mjesnih odbora Dragonožec, Havidići, Lipnica i Trpuci. Vijeće Mjesnog odbora Dragonožec obraća se gradskim uredima putem e-pošte te ne dobiva odgovore na svoje upite, sazivanjem zbora građana za Četvrt želi se dobiti veći odjek u javnosti.  Temu i pitanje za zbora građana nisu definirali, žele zborom građana omogućiti građanima postavljanje pitanja stručnim službama. 
Član Vijeća Zlatko Katulić rekao je da se na zboru građani trebaju izjasniti po nekom pitanju, ukoliko ne postoji jasno pitanje, može se organizirati tribina. Daje pojašnjenje kako pitanje za izjašnjavanje građana treba izgledati na primjeru pitanja koje je postavljeno na prethodnom zboru građana.
Tomislav Cavrić, istaknuo je kako je poslan upit vezano uz statuse izrade projektne dokumentacije za izgradnju društvenih objekata. Izvještava prisutne o statusu izrade projektne dokumentacije što su ga usmeno izvijestili. U svibnju 2024. godine idejna rješenja su prezentirana predsjedniku Vijeća Mjesnog odbora Dragonožec. 
Srećko Tatar i Vladimir Iviček izrazili su potrebu stvaranja pritiska po pitanju izgradnje društvenih objekata. 
Stjepan Cerovski upozorava da se informacija o statusu izrade projektne dokumentacije rijetko može dobiti od gradskih upravnih tijela. Ističe kako učenici Područne škole Donji Dragonožec nastavu imaju u neadekvatnim uvjetima i kako će proći čitava generacija učenika koji će se od školovati u objektu mjesne samouprave i vatrogasnom domu. Ističe potrebu potenciranje ove teme, s obzirom na prethodne izjave gradske uprave da će gradnja početi početkom 2025. godine. 
Povela se rasprava o načinu definiranja pitanja o kojem bi se građani izjasnili u kojoj su sudjelovali Stjepan Cerovski, Nenad Žugaj, Zdravko Harmicar, Tomislav Cavrić i Ivan Pucko. Ivan Pucko predložio je da pitanje za zbor građana glasi: „Slažu li se građani da se nastava u Područnoj osnovnoj školi Dragonožec školske godine 2025./2026. odvija u gradskom objektu na adresi Donji Dragonožec, Donjodragonoška cesta 30 ukoliko do 1. listopada 2025. godine ne krene izgradnja novog objekta škole?“ 
Zlatko Katulić upozorio je da se pitanje treba postaviti na način da se ne stvori problem, realizacijom provedbe odluke zbora građana. 
Ivica Kovačić rekao je kako se na zbor građana treba pozvati medije te podržava ideju organizaciju zbora građana. 
Stjepan Cerovski ističe kako Nova TV, HRT i RTL prate sva događanja vezano uz temu izgradnje škole u Donjem Dragonošcu. Naglašava potrebu organizacije zbora građana od strane Vijeća Gradske četvrti Brezovica te medijski odjek koji bi to izazvalo. 
[bookmark: _GoBack]Nakon rasprave, Tomislav Cavrić pita članove Vijeća prihvaćaju li, da se dnevni red nadopuni točkom „Prijedlog zaključka o sazivanju zbora građana po pitanju rekonstrukcije i dogradnje objekata društvene namjene na području Mjesnog odbora Dragonožec.“ Vijeće je jednoglasno (11 „za“) prihvatilo nadopunu dnevnog reda.
Predlaže da se prijedlog zaključka stavi u dnevni red kao točka broj 1, a da se sve točke dnevnog reda pomaknu za jedno mjesto. Vijeće je jednoglasno (11 „za“) prihvatilo izmjenu dnevnog reda. 
Tomislav Cavrić ističe kako je danas zaprimio zaključak Vijeća Mjesnog odbora Kupinečki Kraljevec II. te predlaže da se dnevni red nadopuni točkom: „Prijedlog zaključka o produljenju zakupa prostora za rad Vijeća Mjesnog odbora Kupinečki Kraljevec II.“ 
Vijeće je jednoglasno (11 „za“) prihvatilo nadopunu dnevnog reda. Predlaže da se prijedlog zaključka stavi u dnevni red kao točka broj 8. Vijeće je jednoglasno (11 „za“) prihvatilo izmjenu dnevnog reda. Potom iznosi kako je zaprimljen Prijedlog izmjene Programa održavanja komunalne infrastrukture na području Gradske četvrti Brezovica u 2024. Predlaže nadopunu dnevnog reda točkom: „Prijedlog zaključka o usvajanju Prijedloga izmjene Programa održavanja  komunalne infrastrukture na području Gradske četvrti Brezovica u 2024.“ Vijeće je jednoglasno (11 „za“) prihvatilo nadopunu dnevnog reda. Predlaže da se prijedlog zaključka stavi u dnevni red kao točka broj 9., a da se točka „Pitanja, prijedlozi i prigovori“ stavi na 10. mjesto. Utvrđuje novi dopunjeni prijedlog dnevnog reda te ga daje na glasovanje. Vijeće je jednoglasno (11 “za“) usvojilo


dnevni red:

1. Prijedlog zaključka o sazivanju zbora građana po pitanju rekonstrukcije i dogradnje objekata društvene namjene na području Mjesnog odbora Dragonožec
2. Prijedlog Odluke o izmjeni Poslovnika o radu Vijeća Gradske četvrti Brezovica
3. Prijedlog zaključka o izmijeni Plana komunalnih aktivnosti Gradske četvrti Brezovica u 2024.
4. Prijedlog zaključka o prijedlogu za uvrštenje asfaltiranja ulica Kraljevečke ceste i Strmečke ceste u Prijedlog Programa asfaltiranja nerazvrstanih cesta I. reda u 2025.
5. Prijedlog zaključka o upisu prava vlasništva na nogometno igralište u Strmcu
6. Prijedlog zaključka o potrebi poboljšanja dinamike košnje bankina i čišćenje jaraka
7. Prijedlog zaključka o potrebi poboljšanja dinamike pražnjenja komunalnih otpadnih voda iz sabirnih ili septičkih jama
8. Prijedlog zaključka o produljenju zakupa prostora za rad Vijeća Mjesnog odbora Kupinečki Kraljevec II
9. Prijedlog zaključka o usvajanju Prijedloga izmjene Programa održavanja komunalne infrastrukture na području Gradske četvrti Brezovica u 2024.
10. Pitanja, prijedlozi i prigovori


Ad. 1.  Prijedlog zaključka o sazivanju zbora građana po pitanju rekonstrukcije i dogradnje objekata društvene namjene na području Mjesnog odbora Dragonožec
	             
Predsjednik Vijeća, Tomislav Cavrić izvještava o tome da će još jednom zatražiti informacije o statusu izrade dokumentacije te prijedlog Programa radova kapitalnih ulaganja u objekte za društvene djelatnosti i u obnovu objekata oštećenih potresom u Gradu Zagrebu u 2025.  Članovi Vijeća i prisutni gosti kratko su još raspravljali o organizaciji zbora građana.  Tomislav Cavrić istaknuo je potrebu jasnog definiranja pitanja i teme za zbor građana. Predsjednik Vijeća, daje Prijedlog zaključka na glasovanje.
          Vijeće je jednoglasno (11 „za“) donijelo 

ZAKLJUČAK
o sazivanju zbora građana po pitanju rekonstrukcije i dogradnje objekata društvene namjene na području Mjesnog odbora Dragonožec


1. Vijeće Gradske četvrti Brezovica raspravljalo je o rekonstrukciji i dogradnji objekta Osnovne škole Brezovica, Područne osnovne (osmogodišnje) škole Dragonožec i izgradnji zamjenskog objekta Doma zdravlja Zagreb – centar, ambulante Dragonožec s obzirom na veliki broj upita građana i civilnih organizacija.

2. Vijeće Gradske četvrti Brezovica saziva zbor građana za područje mjesnih odbora Dragonožec, Havidići, Lipnica i Trpuci dana 10. prosinca 2024. godine u 18 sati u prostoru Mjesne samouprave Dragonožec, Donji Dragonožec, Donjodragonoška cesta 30.

3. Zbor građana saziva se na temu rekonstrukcije i dogradnje objekta Osnovne škole Brezovica, Područne osnovne (osmogodišnje) škole Dragonožec i izgradnje zamjenskog objekta Doma zdravlja Zagreb – centar, ambulante Dragonožec.

4. Vijeće će postupiti po ovom zaključku, tri dana nakon što od Vijeća Mjesnog odbora Dragonožec zaprimi pitanje i prijedlog o kojem će se građani izjašnjavati.

5. Ovaj se zaključak dostavlja Gradskom uredu za mjesnu samoupravu, promet, civilnu zaštitu i sigurnost, Gradskom uredu za obnovu, izgradnju, prostorno uređenje, graditeljstvo i komunalne poslove i Gradskom uredu za obrazovanje, sport i mlade na daljnje postupanje.

/Sjednicu napuštaju Marijan Hrgović, Janko Horvat, Stjepan Cerovski i Stjepan Tomislav Križanić u 17,45 sati./

Ad. 2. Prijedlog Odluke o izmjeni Poslovnika o radu Vijeća Gradske četvrti Brezovica

         Predsjednik Vijeća Tomislav Cavrić informira članove o Prijedlogu odluke te otvara raspravu. Nakon kraće rasprave Prijedlog odluke daje na glasovanje.
          Vijeće je jednoglasno (11 „za“) donijelo 

ODLUKU
o izmjeni Poslovnika o radu Vijeća Gradske četvrti Brezovica
 
Članak 1.
 
U Poslovniku o radu Vijeća Gradske četvrti Brezovica (Službeni glasnik Grada Zagreba 36/22) u članku 42. stavku 2. riječ: „pet“ zamjenjuje se riječju: „sedam“.


Članak 2.
 
Ova odluka stupa na snagu osmoga dana od dana objave u Službenom glasniku Grada Zagreba.

Ad. 3.	Prijedlog zaključka o izmjeni Plana komunalnih aktivnosti Gradske četvrti Brezovica u 2024.

Predsjednik Vijeća Tomislav Cavrić informira članove o Prijedlogu zaključka te otvara raspravu. Ivica Mavračić podnosi amandman na Prijedlog zaključka stavkom „izrada projektne dokumentacije za izgradnju vodoopskrbnog cjevovoda u ulici Derdići I. odvojak“. Predsjednik Vijeća, predlaže da se glasa o amandmanu. Vijeće je jednoglasno (11 „za“) prihvatilo amandman te isti postaje sastavni dio Prijedloga zaključka. 
Budući da nije bilo drugih prijedloga, nakon kraće rasprave predsjednik Vijeća daje Prijedlog zaključka na glasovanje.
           Vijeće je jednoglasno (11 „za“) donijelo 

Zaključak o izmjeni Plana komunalnih aktivnosti
Gradske četvrti Brezovica u 2024.

/ Zaključak o izmjeni Plana komunalnih aktivnosti Gradske četvrti Brezovica u 2024. se prilaže ovom zapisniku i njegov je sastavni dio. /

Ad. 4. Prijedlog zaključka o prijedlogu za uvrštenje asfaltiranja ulica Kraljevečke ceste i Strmečke ceste u Prijedlog Programa asfaltiranja nerazvrstanih cesta I. reda u 2025.

        Predsjednik Vijeća Tomislav Cavrić informira članove o Prijedlogu zaključka te otvara raspravu. U raspravi sudjeluje Srećko Tatar, Marina Pucević i Tomislav Cavrić. Predsjednik Vijeća predlaže da se izmijeni naziv i tekst zaključka. Da se iz prijedloga zaključka ukloni Kraljevečka cesta te uvrsti Obreška cesta i ulica Ašpergeri. Članovi Vijeća glasaju o izmjeni i nadopuni prijedloga Zaključka. Izmijenjeni prijedlog zaključka daje na glasovanje.
        Vijeće je jednoglasno (11 „za“) donijelo 

ZAKLJUČAK
o prijedlogu za uvrštenje asfaltiranja ulica u Prijedlog Programa asfaltiranja nerazvrstanih cesta I. reda u 2025.
                                      
          
1. Vijeće je razmotrilo potrebu asfaltiranja nerazvrstanih cesta I. reda na području Gradske četvrti Brezovica. 

2. Vijeće predlaže da se u Prijedlog Programa asfaltiranja nerazvrstanih cesta I. reda u 2025. uvrsti prema sljedećem redu prioriteta:
1. asfaltiranje kolnika Obreška cesta, od križanja s Milekanskom ulicom do križanja s Dragonožečkom cestom,
2. asfaltiranje kolnika Ašpergeri, od dijela koji je novo asfaltiran do kraja ulice,
3. asfaltiranja kolnika Strmečka cesta (od k.br. 57 do križanja s ulicom Mali grm).

3. Ovaj se zaključak dostavlja Gradskom uredu za mjesnu samoupravu, promet, civilnu zaštitu i sigurnost.

Ad. 5. Prijedlog zaključka o upisu prava vlasništva na nogometno igralište u Strmcu

Predsjednik Vijeća Tomislav Cavrić informira članove o Prijedlogu zaključka te otvara raspravu. Nakon kraće rasprave Prijedlog zaključka daje na glasovanje.
        Vijeće je jednoglasno (11 „za“) donijelo 

Z A K L J U Č A K
o upisu prava vlasništva na nogometno igralište u Strmcu

1. Vijeće Gradske četvrti Brezovica raspravljalo je o problemu održavanja nogometnog igrališta u ulici Črnilo, naselju Strmec koje je izgrađeno kroz ulaganja Grada Zagreba, a u vlasništvu je Republike Hrvatske.

2.  Vijeće predlaže da se u tijeku postupka obnove zemljišne knjige za k.o. Odranski Obrež, 
     razmotri predlaganje upisa prava vlasništva Grada Zagreba na predmetno zemljište (k.č.    
     3793 i 4700/1 k.o. Odranski Obrež) sukladno članku 61. Zakona o upravljanju državnom 
     imovinom (Narodne novine 52/18 i 155/23) poradi omogućavanja održavanja 
     nogometnog igrališta u narednom razdoblju.

3.  Ovaj zaključak dostavlja se Gradskom uredu za upravljanje imovinom i stanovanjem.
      
Ad. 6. Prijedlog zaključka o potrebi poboljšanja dinamike košnje bankina i čišćenje jaraka

Predsjednik Vijeća Tomislav Cavrić informira članove o Prijedlogu zaključka te otvara raspravu. Vladimir Iviček predlaže da se zatraži dostava programa čišćenja javnih površina. Nakon kraće rasprave Tomislav Cavrić Prijedlog zaključka daje na glasovanje.
        Vijeće je jednoglasno (11 „za“) donijelo  

[bookmark: _Hlk86056386]Z A K L J U Č A K
o potrebi poboljšanja dinamike košnje bankina i čišćenje jaraka

1. Vijeće Gradske četvrti Brezovica tijekom ljeta 2024. godine zaprimilo je više prigovora od strane građana s područja naselja Brezovica, Kupinečki Kraljevec i Horvate o bankinama koje se neredovito kose. Također, s dolaskom jeseni zaprimljeni su prigovori građana na potrebu redovito čišćenja jaraka zbog problema s poplavljivanjem. 

2. Vijeće Gradske četvrti Brezovica traži da se za iduću godinu poboljša dinamika košnje bankina i čišćenja jaraka s ciljem poboljšanja sigurnosti svih sudionika u prometu i produženja eksploatacijskog vijeka prometnica. Vijeće moli Vaše očitovanje o mogućnosti poboljšanja dinamike izvođenja predmetnih radova, kao i očitovanje koliko puta tijekom ljetnog održavanja prometnica izvršitelj posla treba izvršiti košnju bankina.

3. Ovaj će Zaključak biti dostavljen Gradskom uredu za mjesnu samoupravu, promet, civilnu zaštitu i sigurnost te Podružnici Zagrebačke ceste.

Ad. 7. Prijedlog zaključka o potrebi poboljšanja dinamike pražnjenja komunalnih otpadnih voda iz sabirnih ili septičkih jama

Predsjednik Vijeća Tomislav Cavrić informira članove o Prijedlogu zaključka te otvara raspravu. Član Vijeća Zlatko Katulić informira da odlukom Grada Zagreba gradsko poduzeće Vodoopskrba i odvodnja pruža uslugu pražnjenja septičkih jama te je poslove temeljem javnog natječaja dodijelilo privatnim firmama, odnosno koncesionarima kako bi sama dinamika pražnjenja komunalnih otpadnih voda bila brža. Nakon kraće rasprave Prijedlog zaključka daje na glasovanje.
        Vijeće je jednoglasno (11 „za“) donijelo 

Z A K L J U Č A K
o potrebi poboljšanja dinamike pražnjenja komunalnih otpadnih voda iz sabirnih ili septičkih jama

1. Vijeće Gradske četvrti Brezovica raspravilo je problematiku loše dinamike rješavanja zahtjeva građana za pražnjenje komunalnih otpadnih voda iz sabirnih ili septičkih jama koje se provodi temeljem Odluke o podmirivanju troškova javne usluge crpljenja, pražnjenja i odvoza otpadnih voda iz sabirnih i septičkih jama te velikog broja prigovora koje zaprima Vijeća Gradske četvrti Brezovica i vijeća mjesnih odbora.

2. Vijeće predlaže kvalitetnije organizacijske radnje u cilju rješavanje zahtjeva za 
pražnjenje komunalnih otpadnih voda iz sabirnih ili septičkih jama. Predlaže se izrada jasne i razumljive informacije za građane, kako bi ih se informiralo o mogućnosti, pravima i obveza korisnika usluge.

3. Ovaj zaključak dostavlja se Vodoopskrbi i odvodnji d.o.o.

Ad. 8. Prijedlog zaključka o produljenju zakupa prostora za rad Vijeća Mjesnog odbora Kupinečki Kraljevec II

Predsjednik Vijeća Tomislav Cavrić informira članove o Prijedlogu zaključka te otvara raspravu. Nakon kraće rasprave Prijedlog zaključka daje na glasovanje.
        Vijeće je jednoglasno (11 „za“) donijelo 

ZAKLJUČAK
o produljenju zakupa prostora za
rad Vijeća Mjesnog odbora Kupinečki Kraljevec II


1. Vijeće je razmotrilo zaključak Vijeća Mjesnog odbora Kupinečki Kraljevec II kojim se traži produljenje zakupa prostora za rad Mjesnog odbora Kupinečki Kraljevec II te ponudu Dobrovoljnog vatrogasnog društva Kupinečki Kraljevec za zakup prostora, na adresi Matički 27, 10257 Brezovica.


2. Vijeće je suglasno sa zaključkom Vijeća Mjesnog odbora Kupinečki Kraljevec II te ponudom Dobrovoljnog vatrogasnog društva Kupinečki Kraljevec za produljenje zakupa prostora za rad Vijeća Mjesnog odbora Kupinečki Kraljevec II.
  
3. Zakup će se produljiti na period od 6 mjeseci, od 1. prosinca 2024. do 31. svibnja 2025., sukladno ponudi iz točke 2. zaključka, koja je njegov sastavni dio.  

4. Ovaj se zaključak dostavlja Gradskom uredu za mjesnu samoupravu, promet, civilnu zaštitu i sigurnost na daljnje postupanje.                      

Ad. 9. Prijedlog zaključka o usvajanju Prijedloga izmjene Programa održavanja komunalne infrastrukture na području Gradske četvrti Brezovica u 2024.

Predsjednik Vijeća Tomislav Cavrić informira članove o Prijedlogu zaključka te otvara raspravu. Nakon kraće rasprave Prijedlog zaključka daje na glasovanje.
        Vijeće je jednoglasno (11 „za“) donijelo 

Z A K LJ U Č A K
o usvajanju Prijedloga izmjene Programa održavanja komunalne infrastrukture na području Gradske četvrti Brezovica u 2024.

1. Vijeće Gradske četvrti Brezovica razmotrilo je i utvrdilo Prijedlog izmjene Programa održavanja komunalne infrastrukture Gradske četvrti Brezovica u 2024., što ga je izradio Gradski ured za mjesnu samoupravu, promet, civilnu zaštitu i sigurnost.

2. Vijeće predlaže Gradskoj skupštini Grada Zagreba da razmotri Prijedlog i donese Izmjene Programa, u predloženom tekstu.

3. Ovaj Zaključak dostavlja se Gradskom uredu za mjesnu samoupravu, promet, civilnu zaštitu i sigurnost na daljnje postupanje.


  Ad. 10. Pitanja, prijedlozi i obavijesti

Tomislav Cavrić informira da se prelazi na točku dnevnog reda pitanja, prijedlozi i obavijesti.
	Vladimir Iviček ističe potrebu uklanjanja uspornika na Strmečkoj cesti, pita što se po tom pitanju postupalo.
	Petar Vukelić odgovara kako je obavješten od Sektora za promet da će se ići u izradu prometnog elaborata po pitanju postave ležećih ploha na području Gradske četvrti Brezovica. Po sklapanju ugovora s projektantom, predsjednik Vijeća će sa službenicima definirati kritične lokacije za analizu potrebe postave i uklanjanja uspornika.
	Tomislav Cavrić informira da je 21. studenoga 2024. u 17 sati dogovoren sastanak s predstavnicima Civilne zaštite Grada Zagreba.
	Član Vijeća Ivica Mavračić prijavljuje da su na dječjem igralištu kod Derdića strgane su daske na klupi, traži sanaciju.
	Marina Pucević ističe da je s lošijim vremenom smanjenja vidljivost na prometnicama. Traži žurno postupanje, obnovu signalizacije na raskrižju Obreške ulice s Dragonožečkom cestom te obnovu boje na plohi kod Područne škole Odranski Obrež.
Budući da se nitko ne javlja za riječ, predsjednik Tomislav Cavrić zahvaljuje članovima Vijeća na radu te zaključuje 43. sjednicu Vijeća Gradske četvrti Brezovica.

            Dovršeno u 18:30 sati.

            KLASA: 024-08/24-002/255
            URBROJ: 251-13-11-8/008-24-2
            Brezovica, 31. listopada 2024.
 

Zapisnik izradio:
Matej Šipura
                                                                                                           Predsjednik
                                                                                                    Vijeća Gradske četvrti
                                                                                                              Brezovica

                                                                                       Tomislav Cavrić, mag.ing.el.techn.inf.

Izvješće o glasanju na 42. sjednici Vijeća Gradske četvrti Brezovica
10. rujna 2024.
	
	
	
	
	
	
	
	
	
	

	
Članovi Vijeća
	Točka
1.
	Točka
2.
	Točka
3.
	Točka 4.
	
	Točka
5.
	Točka
6.
	Točka
7.
	Točka 8.
	Točka
9.

	IRENA BOROVINA
	+
	+
	+
	+
	
	+
	+
	+
	+
	+

	TOMISLAV CAVRIĆ
	+
	+
	+
	+
	
	+
	+
	+
	+
	+

	ZDRAVKO HARMICAR
	    +
	+
	+
	+
	
	+
	+
	+
	+
	+

	VLADIMIR IVIČEK
	+
	+
	+
	+
	
	+
	+
	+
	+
	+

	ZLATKO KATULIĆ
	+
	+
	+
	+
	
	+
	+
	+
	+
	+

	IVICA KOVAČIĆ
	+
	+
	+
	+
	
	+
	+
	+
	+
	+

	IVICA MAVRAČIĆ
	+
	+
	+
	+
	
	+
	+
	+
	+
	+

	MARINA PUCEVIĆ
	+
	+
	+
	+
	
	+
	+
	+
	+
	+

	IVAN PUCKO
	+
	+
	+
	+
	
	+
	+
	+
	+
	+

	SREĆKO TATAR
	+
	+
	+
	+
	
	+
	+
	+
	+
	+

	NENAD ŽUGAJ
	+
	+
	+
	+
	
	+
	+
	+
	+
	+



























*  ZA =  +
PROTIV =  -
SUZDRŽAN =  0
NIJE PRISUTAN = prekrižen
